b'\n_START_ARTICLE_\nLampedusan onnettomuus\n_START_PARAGRAPH_\nLampedusan onnettomuus tapahtui Italialle kuuluvan Lampedusan saaren edustalla etel\xc3\xa4isell\xc3\xa4 V\xc3\xa4limerell\xc3\xa4 3. lokakuuta 2013, jolloin Pohjois-Afrikasta tulleita laittomia siirtolaisia kuljettanut alus upposi. _NEWLINE_Uponnut laiva oli noin 20-metrinen kalastusalus, joka oli l\xc3\xa4htenyt matkalle Libyassa sijaitsevasta Al Misratahin rannikkokaupungista. Aluksessa olleet siirtolaiset olivat kotoisin l\xc3\xa4hinn\xc3\xa4 Eritreasta, Somaliasta ja Ghanasta. Laivassa oli mahdollisesti jopa yli 500 matkustajaa ja onnettomuuden arvellaan vaatineen noin 300\xe2\x80\x93400 kuolonuhria; Italian rannikkovartiosto onnistui pelastamaan 155 henke\xc3\xa4.\n_START_SECTION_\nOnnettomuus\n_START_PARAGRAPH_\nKun siirtolaisia kuljettanut alus oli noin puolen kilometrin p\xc3\xa4\xc3\xa4ss\xc3\xa4 Lampedusan saaresta, siihen tuli konevika, jonka seurauksena se alkoi upota. Matkustajat sytyttiv\xc3\xa4t er\xc3\xa4\xc3\xa4n huovan tuleen ja yrittiv\xc3\xa4t sill\xc3\xa4 kiinnitt\xc3\xa4\xc3\xa4 l\xc3\xa4hist\xc3\xb6ll\xc3\xa4 kulkevien laivojen huomion. Tuli kuitenkin levisi my\xc3\xb6s itse alukseen ilmeisesti sen kannella olleen polttoaineen syttymisen vuoksi. 7. lokakuuta Italian viranomaiset ilmoittivat l\xc3\xb6yt\xc3\xa4neens\xc3\xa4 194 ihmisen ruumiit. Seuraavana p\xc3\xa4iv\xc3\xa4n\xc3\xa4 47 metrin syvyyteen uponneen aluksen sis\xc3\xa4tiloista l\xc3\xb6ydettiin viel\xc3\xa4 80 ruumista. Laivan 35-vuotias tunisialainen kapteeni oli pelastettujen joukossa, ja h\xc3\xa4net pid\xc3\xa4tettiin.\n_START_SECTION_\nReaktiot\n_START_PARAGRAPH_\nItalian hallitus julisti onnettomuutta seuranneen p\xc3\xa4iv\xc3\xa4n kansalliseksi surup\xc3\xa4iv\xc3\xa4ksi: muun muassa Italian kouluissa pidettiin viiden minuutin hiljainen hetki. Seuraavana viikonloppuna kaikissa Italian urheilutapahtumissa vietettiin my\xc3\xb6s minuutin hiljaisuus. Interin ja AS Roman v\xc3\xa4lisess\xc3\xa4 jalkapallo-ottelussa molempien joukkueiden pelaajat pitiv\xc3\xa4t alkuverryttelyn ajan paitoja, joissa oli Lampedusan uhreille osoitettu viesti. Italian varap\xc3\xa4\xc3\xa4ministeri kuvasi tapausta "ei pelk\xc3\xa4st\xc3\xa4\xc3\xa4n Italian, vaan koko Euroopan tragediaksi". Paavi Franciscus puolestaan kehotti Twitterin v\xc3\xa4lityksill\xc3\xa4 ihmisi\xc3\xa4 rukoilemaan uhrien puolesta._NEWLINE_Italian p\xc3\xa4\xc3\xa4ministeri Enrico Letta ja Euroopan komission puheenjohtaja Jos\xc3\xa9 Manuel Barroso vierailivat Lampedusan saarella 9. lokakuuta. He saivat vastaansa paikallisista asukkaista ja ihmisoikeusaktivisteista koostuneita mielenosoittajia, jotka muun muassa syyttiv\xc3\xa4t Italian viranomaisia ja Euroopan unionia onnettomuudesta ja vaativat ratkaisua laittomien siirtolaisten muodostamaan humanitaariseen ongelmaan. Saarella el\xc3\xa4\xc3\xa4 satoja siirtolaisia ep\xc3\xa4inhimilliseksi kuvatuissa oloissa ahtaissa vastaanottokeskuksissa._NEWLINE_Italian laivasto aloitti vuoden mittaisen operaation nimelt\xc3\xa4 "Mare Nostrum", jossa partioitiin merta ja pelastettiin laittomia maahantulijoita.'